ROZHODNUTIE KOMISIE
z 26. februára 2007,
ktorým sa povoľuje dočasná výnimka z článku 4 ods. 3 a z článku 5 ods. 1 nariadenia Európskeho parlamentu a Rady (ES) č. 2037/2000 o látkach, ktoré poškodzujú ozónovú vrstvu, pokiaľ ide o používanie a uvádzanie HCFC-225cb, ktorý sa používa na výrobu fluórpolymérov, na trh
[oznámené pod číslom K(2007) 556]
(Iba anglický text je autentický)
(2007/139/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (1), a najmä na jeho článok 5 ods. 7,
keďže:
(1)
Podľa nariadenia (ES) č. 2037/2000 je používanie a uvádzanie hydrochlórfluóruhľovodíkov (HCFC) na trh zakázané.
(2)
Dňa 14. februára 2006 príslušný orgán Spojeného kráľovstva požiadal o výnimku do 31. decembra 2010 podľa článku 5 ods. 7 nariadenia č. 2037/2000 v mene spoločnosti AGC Chemicals Europe, Ltd.
(3)
Spoločnosť AGC Chemicals Europe, Ltd. (ASAHI), je dodávateľom fluórovanej etylén-tetrafluóretylénovej živice (ETFE), ktorá sa používa ako izolačný materiál elektrických káblov a ako surovina na výrobu fólií. Spoločnosť ASAHI pri intenzívnom a cielenom výskume pri hľadaní alternatívnej suroviny k HCFC-225cb, ktorá by nepoškodzovala ozónovú vrstvu, zaznamenala výrazný pokrok. Ako alternatívnu surovinu spoločnosť navrhla metanol, ale postup ešte vyžaduje ďalší výskum a vývoj pred tým, ako bude môcť nahradiť používanie HCFC-225cb. Existujúcim postupom sa recykluje HCFC-225cb a zostávajúci HCFC-225cb sa opätovne využíva. Úniky do atmosféry sa prísne minimalizujú.
(4)
Komisia dôkladne preskúmala technické a hospodárske aspekty výroby fluórpolymérov na účely opísané spoločnosťou ASAHI a ustanovila, že žiadna technická a hospodársky prijateľná alternatívna látka alebo technológia v súčasnosti neexistuje a že prechodné používanie HCFC-225cb zostáva základným zdrojom tohto osobitného použitia. Dočasná výnimka na používanie a uvádzanie HCFC-225cb na trh sa preto môže povoliť.
(5)
Spoločnosť ASAHI vo svojej žiadosti o výnimku navrhla alternatívu a zaviazala sa implementovať túto alternatívu pred dňom uplynutia tejto výnimky. Možno vytvoriť ustanovenie, aby príslušný orgán predložil správu o výsledkoch používania príslušnej alternatívy. Mal by existovať záväzok Spojeného kráľovstva sledovať, či sa implementácia a automatické ukončenie výnimky zohľadnia v prípade úplnej implementácie tejto alternatívy.
(6)
V článku 16 nariadenia (ES) č. 2037/2000 sa vyžaduje znovuzískanie látok, ktoré poškodzujú ozónovú vrstvu. Podľa tohto článku HCFC-225cb, ktorý zvýši pri výrobnom procese, sa znovu musí získať z výrobného zariadenia. Nemal by sa uvádzať na trh ES, a preto by mal byť vrátený výrobcovi, ako predpokladá spoločnosť ASAHI.
(7)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 18 nariadenia (ES) č. 2037/2000,
PRIJALA TOTO ROZHODNUTIE:
Článok 1
Odchylne od článku 4 ods. 3 a článku 5 ods. 1 nariadenia (ES) č. 2037/2000 sa Spojenému kráľovstvu povoľuje do 31. decembra 2010 používanie a uvádzanie HCFC-225cb na trh spoločnosťou AGC Chemicals Europe, Ltd. (ASAHI), ako činidla, ktoré spôsobuje presun reťazcov v reťazovej polymerizácii, a ako pomocného rozpúšťadla vo výrobe etylén-tetrafluóretylénovej živice.
Množstvo povoleného HCFC-225cb nesmie presiahnuť 2,1 ODP-ton.
Článok 2
Najneskôr do 30. júna 2008 Spojené kráľovstvo oznámi Komisii, pokiaľ ide o dostupnosť a pripravenosť, použitie alternatívnej látky navrhnutej spoločnosťou ASAHI. Vzhľadom na túto správu Komisia posúdi skrátenie obdobia uvedeného v článku na používanie a uvádzanie HCFC-225cb na trh.
Ak sa táto alternatívna látka používa ako náhrada za HCFC-225cb pred 31. decembrom 2010, výnimka povolená v článku 1 stráca účinnosť od dátumu, keď sa táto alternatívna látka začne používať.
Článok 3
Spojené kráľovstvo zabezpečí, že po uplynutí obdobia určeného pre výnimku spoločnosť ASAHI znovuzíska všetok HCFC-225cb, ktorý zostal v procese.
Článok 4
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 26. februára 2007